b'\n_START_ARTICLE_\nAnglies lankas\n_START_PARAGRAPH_\nAnglies lankas (angl. carbon arc) \xe2\x80\x93 ap\xc5\xa1vietimo \xc4\xaftaisas, kuriame \xc5\xa1vie\xc4\x8dia tarp ore esan\xc4\x8di\xc5\xb3 anglies strypeli\xc5\xb3 esantis Voltos lankas. U\xc5\xbedegimo metu strypeliai suglaud\xc5\xbeiami ir lankui atsirasti pakanka nedidel\xc4\x97s \xc4\xaftampos. Po to strypeliai \xc5\xa1iek tiek atitraukiami, ta\xc4\x8diau tekanti srov\xc4\x97 palaiko lank\xc4\x85 per atsiradus\xc4\xaf tarp\xc4\x85. \xc5\xa0i\xc4\x85 srov\xc4\x99 sukuria jonizuoti anglies atomai. Strypeli\xc5\xb3 galai \xc4\xafkaista, skleisdami \xc5\xa1vies\xc4\x85._NEWLINE_Lempos id\xc4\x97ja pirm\xc4\x85kart pademonstruota angl\xc5\xb3 i\xc5\xa1rad\xc4\x97jo Humphry Davy dar XIX a. (pirmoji lempa tur\xc4\x97jo apie 10 cm tarp\xc4\x85 tarp elektrod\xc5\xb3)._NEWLINE_Ilgiau \xc5\xa1vie\xc4\x8diant anglies stypeli\xc5\xb3 galai nudega, tod\xc4\x97l reikalingi \xc4\xafvair\xc5\xabs \xc4\xaftaisai jiems slinkti, palaikant pastov\xc5\xb3 tarp\xc4\x85. Visgi lempa n\xc4\x97ra ilgaam\xc5\xbe\xc4\x97 (daugiausia keli \xc5\xa1imtai valand\xc5\xb3, paprast\xc5\xb3 konstrukcij\xc5\xb3 \xe2\x80\x93 tik keliasde\xc5\xa1imt sekund\xc5\xbei\xc5\xb3). U\xc5\xbetat ji kelis \xc5\xa1imtus kart\xc5\xb3 galingesn\xc4\x97 u\xc5\xbe paprast\xc4\x85 kaitrin\xc4\x99 lemput\xc4\x99 (10 kW ir daugiau). Lempos efektyvum\xc4\x85 padidina \xc4\xaf angl\xc4\xaf dedami metalo (magnio, stroncio, bario ar kalcio) fluoridai. Lankas gali b\xc5\xabti maitinamas tiek kintama, tiek ir nuolatine elektros srove. Reikalingas rezistorius ar kitoks srov\xc4\x99 per lank\xc4\x85 ribojantis \xc4\xaftaisas (balastas). Lankui u\xc5\xbedegti pakanka ma\xc5\xbedaug 40 volt\xc5\xb3 (\xc4\xafprastin\xc4\x97 darbo \xc4\xaftampa buvo apie 110 V). Plazmos temperat\xc5\xabra siekia 10 000 \xc2\xb0C, ta\xc4\x8diau daugum\xc4\x85 \xc5\xa1viesos teikia ne ji, o patys \xc4\xafkait\xc4\x99 elektrodai._NEWLINE_Jei lempa maitinama nuolatine srove, anodas kaista labiau nei katodas. Jame susiformuoja nedidelis krateris, tuo tarpu katodas pama\xc5\xbeu \xc4\xafgauna k\xc5\xabgio form\xc4\x85._NEWLINE_Nors jau nuo 1850 m. buvo bandoma gaminti tokias lempas pla\xc4\x8diam pardavimui, jas v\xc4\x97liau gana greitai nukonkuravo ekonomi\xc5\xa1kesni ir ilgaam\xc5\xbei\xc5\xa1kesni \xc5\xa1viesos \xc5\xa1altiniai. Ilgiausiai anglies lankas i\xc5\xa1silaik\xc4\x97 ten, kur reikalinga labai stipri \xc5\xa1viesa (kino film\xc5\xb3 projektoriai, galingi pro\xc5\xbeektoriai ir pan). Ta\xc4\x8diau net ir i\xc5\xa1 \xc5\xa1ios srities anglies lank\xc4\x85 pama\xc5\xbeu i\xc5\xa1stumia ksenono lanko lempa.'